О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 4. Устава Републике Србије, према коме Народна скупштина потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРA

Разлози за потврђивање Уговорa о зајму између Владе Републике Србије и Фонда за развој Абу Дабија за финансирање подршке буџету Републике Србије, који је потписан 11. септембра 2022. године у Абу Дабију (у даљем тексту: Уговор о зајму), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18 и 149/20) према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

У условима када није могуће реализовати емисију обвезница на међународном финансијском тржишту и када се бољи услови финансирања могу остварити преговорима на међудржавном нивоу између Владе Републике Србије и Владе Уједињених Арапских Емирата, Влада Републике Србије је закључила уговор о зајму код Фонда за развој Абу Дабија (ADFD) (Влада Емирата Абу Даби, Уједињени Арапски Емирати).

Закључком Владе 05 Број: 48-7153/2022 од 8. септембра 2022. године утврђена је Основа за вођење преговора и усвојен Нацрт уговора о зајму између Владе Републике Србије и Фонда за развој Абу Дабија (у даљем тексту: Фонд) за финансирање подршке буџету Републике Србије.

Сукоб Русије и Украјине, продубљење енергетске кризе и санкције западних земаља Русији изазвале су крупне економске последице по цео свет – раст цена хране, ђубрива, енергената и метала, што је проузроковало прехрамбену кризу и инфлаторни талас у глобалној економији. Последице су нарочито видљиве на финансијском тржишту где је раст референтних каматних стопа кључних економија утицао на пораст цене капитала и трошкова задуживања. Приступ тржишту капитала је ограничен, нарочито за земље у развоју, које су принуђене да потребна средства потраже из других извора, уколико је могуће.

Приликом закључивања Уговора о зајму у обзир су узети финансијски услови и кретања на међународном финансијском тржишту и економске могућности Републике Србије за финансирање спољног дуга. Средства зајма који је одобрен Републици Србији од стране Фонда, у краткорочној перспективи користиће се за финансијску подршку буџету, али средњорочно гледано, пружиће подршку економском опоравку земље и наставку започетих реформи.

С обзиром на напоре које Влада Републике Србије улаже за очување стабилности система јавних финансија и спровођење буџета према усвојеном плану у условима ограничених финансијских могућности, кредитна подршка Фонда (Владa Емирата Абу Даби, Уједињени Арапски Емирати) је од великог значаја за ублажавање неповољних утицаја у тренутној ситуацији на финансијском тржишту када се светска економија суочава са енергетском кризом и изазовима надолазеће рецесије.

Тренутна ситуација обавезује Владу Републике Србије да на одговарајући и најповољнији начин обезбеди финансијска средства у складу са потребама јавне потрошње и економским кретањима до краја ове године.

Уговором о зајму Фонд одобрава Републици Србији финансијска средства под следећим условима:

– зајам у износу до 1.000.000.000 USD;

– крајњи рок за повлачење средстава зајма је 1. септембар 2024. године, уз могућност његовог продужетка;

– камата по стопи од 3% годишње;

– накнада за покриће административних трошкова зајма по стопи од 0,5% годишње, која се обрачунава од датума повлачења на повучени, а неизмирени износ главнице зајма;

– у складу са политиком Фонда предвиђена је годишња накнада за посебне уговорне обавезе које Фонд преузима на захтев Зајмопримца од 0,5% годишње, као потенцијална обавеза која настаје само уколико српска страна упути посебан захтев за уговорне обавезе ове врсте;

– период доспећа зајма је две године; зајам се у целости отплаћује у једној рати која доспева две године након датума првог повлачења средстава;

– полугодишња отплата камате и накнаде за покриће административних трошкова зајма, при чему је прво плаћање на датум који доспева шест месеци од првог повлачења средстава.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона потврђује се Уговор о зајму у оригиналу на енглеском и арапском језику.

Одредба члана 2. овог закона садржи текст Уговора о зајму у оригиналу на енглеском и арапском језику и у преводу на српски језик.

Одредбом члана 3. овог закона уређује се ступање на снагу овог закона.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст) произлазе из чињенице да је повлачење средстава по Уговору о зајму, условљено ступањем на снагу закона о потврђивању Уговора о зајму, а ради испуњења међународних обавеза.

VI. РАЗЛОЗИ ЗА СТУПАЊЕ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА

Разлози за ступање на снагу овог закона пре осмог дана од дана објављивања у „Службеном гласнику Републике Србије – Међународни уговори”, сагласно члану 196. став 4. Устава Републике Србије, произлазе из чињенице да је за наступање ефективности Уговора о зајму неопходно да исти буде потврђен од стране Народне скупштине и објављен у „Службеном гласнику Републике Србије – Међународни уговори”, како би се затимприступило повлачењу средстава зајма.